Befejeződött a vásárosnaményi hulladéklerakó rekultivációja | Don't waste it! - Hírek a hulladék világából
Befejeződött a vásárosnaményi hulladéklerakó rekultivációja
2013/11/02 Roland 0 Comments hulladék, hulladéklerakó, rekultiváció, szemét
Befejeződtek a vásárosnaményi hulladéklerakó rekultivációjának kivitelezési munkálatai, a depónia rendezésére nagyrészt uniós támogatásból mintegy 298 millió forintot fordított a Szabolcs-Szatmár-Bereg megyei város önkormányzata – közölte a helyhatóság az MTI-vel.
A 9 ezer lakosú beregi település lerakója még a települési szilárdhulladék lerakókkal kapcsolatos jogi szabályozás bevezetése előtt létesült, így nem felelt meg a jelenleg érvényben lévő rendeletnek. A hulladéklerakó – kialakításából adódóan – a vízre, a talajra és a levegőre, mint környezeti elemekre nézve potenciális szennyezőforrás volt, így a jelenleg érvényben lévő jogszabály értelmében az üzemeltető önkormányzat köteles volt gondoskodni a hulladéklerakó rekultivációjáról.
A rekultivációs munkákra az Új Széchenyi Tervből 95 százalékos támogatási intenzitás mellett 283 millió forint vissza nem térítendő támogatást nyert el a helyhatóság. A munkálatok során tömörítették a hulladékot, amelyre fedő- és kiegyenlítő réteget raktak, majd csapadékvíz-gyűjtő és visszalocsoló rendszert és monitoring kutakat építettek ki a területen. A záróréteg kialakítása után őshonos növényfajokkal telepítették be a lezárt depóniát.
← 3,5 millió tonna szemetet termelünk naponta
Rezsicsökkentés – Fidesz: egy átlagos háztartás évi százezret spórolhat →